Bino byayogeddwa omukungu okuva mu kitongole ekivunaanyizibwa ku mutindo gw'emmwanyi ekya UCDA, Alice Nansamba ng'ali e Kasana - Luweero mu lukiiko olwetabiddwaamu abalimi, abasuubuzi n'abasunsula emmwaanyi.
Kino kyaddiridde abalimi okwemulugunya ku babbi abawulula emmwaanyi zaabwe ekiro ne basala n'amatabi ne banogera ebbali nti be bavuddeko bannannyini mmwanyi okusalawo okuzinoga nga mbisi.
Nansamba yagambye nti emmwaanyi erinnya lyazo kibooko n'agamba nti oyo atawuliriza leediyo, kulaba ttivvi na kusoma mpapula z'amawulire ebirabula ku mmwaanyi embisi ne yeekwasa obutamanya mateeka asigale ku kizinga kuba ebiddirira ng'akwatiddwa y'anaamanya.
Yagambye nti agula emmwanyi embisi ye yeeyagalira nga teri amukaka n'ayongerako nti oyo yenna anaakakanyala ne yeefuula nnantagambwako bamulonkome akolweko
Yavumiridde abagula ebimuli ne baseera bannanyini mmwanyi ne babaviirako okuzibba n'abasaba okuva ku nkola eno bategeeragane abalimi babawe kkiro z'emmwaanyi nga zimaze okwanikibwa okusinga okulemera mu nkola y'obubbi gye yagambye nti tekyakola.
OWA POLIISI Y'OBULIMI AYOGEDDE
Kaminsona avunaanyizibwa ku poliisi y'obulimi, Hillary Odoch yalambuliridde abantu mu mateeka g'emmwanyi amapya kyokka n'anenya abaami abatunda emmwanyi ne batagabana na bakyala na baana baabwe nti nabo baviiddeko okubba emmwanyi.
Yasabye abalimi okussa abakuumi mu nnimiro zaabwe naddala ng'emwaanyi zitandise okwengera bakwate ababbi bakangavvulwe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn